b"\n_START_ARTICLE_\nExecuci\xc3\xb3 mitjan\xc3\xa7ant l'\xc3\xbas d'un elefant\n_START_PARAGRAPH_\nL'execuci\xc3\xb3 mitjan\xc3\xa7ant l'\xc3\xbas d'un elefant va ser un m\xc3\xa8tode d'aplicaci\xc3\xb3 de la pena de mort a condemnats al sud i el sud-est asi\xc3\xa0tic, especialment a l'\xc3\x8dndia, durant gaireb\xc3\xa9 4.000 anys. Els elefants s'utilitzaven per aixafar, desmembrar o torturar els captius en execucions p\xc3\xbabliques. Aquest \xc3\xbas dels paquiderms sovint atragu\xc3\xa9 l'inter\xc3\xa8s dels viatgers europeus, que s'horroritzaven en veure-ho i exposaren els fets en nombrosos diaris contemporanis i relats de viatges a l'\xc3\x80sia. La pr\xc3\xa0ctica va ser suprimida finalment pels imperis europeus que van colonitzar aquesta regi\xc3\xb3 als segles\xc2\xa0XVIII i XIX._NEWLINE_Les primeres fonts que parlen d'aquest tipus d'execucions daten de l'antiguitat cl\xc3\xa0ssica. No obstant aix\xc3\xb2, en aquells dies la pr\xc3\xa0ctica ja estava fermament arrelada i va continuar fins al segle XIX._NEWLINE_Els romans i cartaginesos tamb\xc3\xa9 van utilitzar aquest m\xc3\xa8tode en algunes ocasions. S'esmenta a la B\xc3\xadblia (al Deuteronomi), a la hist\xc3\xb2ria de Josep i al llibre Segon de Macabeus quan parla dels egipcis.\n_START_SECTION_\nAspectes culturals\n_START_PARAGRAPH_\nL'\xc3\xbas dels elefants com a botxins estava unit a la seva utilitzaci\xc3\xb3 com a s\xc3\xadmbol del poder reial. La intel\xc2\xb7lig\xc3\xa8ncia, domesticitat i versatilitat dels elefants els donava avantatges considerables respecte d'animals salvatges com lleons i \xc3\xb3ssos, sovint utilitzats pels romans com a mitj\xc3\xa0 d'execuci\xc3\xb3. Els elefants podien entrenar-se per executar els presoners de formes molt variades, perllongant lentament l'agonia mitjan\xc3\xa7ant tortures o matant la v\xc3\xadctima de forma r\xc3\xa0pida simplement aixafant-li el cap. El m\xc3\xa9s important \xc3\xa9s que, a m\xc3\xa9s, estaven sota el control constant del seu conductor (mahout), la qual cosa permetia atorgar un perd\xc3\xb3 d'\xc3\xbaltim segon en el cas de voler mostrar pietat._NEWLINE_Hom t\xc3\xa9 const\xc3\xa0ncia de diversos episodis de perd\xc3\xb3 d'\xc3\xbaltim segon en diferents regnes asi\xc3\xa0tics. Els reis de Siam, pel que sembla, entrenaven els elefants per fer rodolar lentament el convicte per terra per tal que no fos ferit de gravetat. Tamb\xc3\xa9 s'explica d'Akbar, sult\xc3\xa0 de l'Imperi Mogol, que \xc2\xabva usar els elefants per a castigar els rebels i que, al final, als presoners presumiblement m\xc3\xa9s castigats se'ls perdonava la vida\xc2\xbb. Es diu que, en una ocasi\xc3\xb3, Akbar va arribar a llan\xc3\xa7ar un home als elefants per ser castigat durant cinc dies i, finalment, el perdon\xc3\xa0. Per acabar, aquests animals tamb\xc3\xa9 s'usaven a vegades com una forma d'ordalia, segons la qual el condemnat seria alliberat si aconsegu\xc3\xads escapar amb vida de l'elefant._NEWLINE_Aquesta forma d'\xc3\xbas dels elefants tenia tamb\xc3\xa9 un car\xc3\xa0cter simb\xc3\xb2lic. Mitjan\xc3\xa7ant l'elefant es representava el poder reial, de manera que l'execuci\xc3\xb3 per aquesta via tamb\xc3\xa9 era una forma de fer arribar al poble que el poder reial s'encarregava de dispensar la vida i la mort. Els elefants eren, en moltes de les cultures asi\xc3\xa0tiques, un s\xc3\xadmbol de l'autoritat reial \xe2\x80\x94i segueixen sent-ho en alguns llocs, com Tail\xc3\xa0ndia, on els elefants blancs encara s\xc3\xb3n reverenciats. La seva utilitzaci\xc3\xb3 com a instruments de poder de l'Estat enviava el missatge que el governant era capa\xc3\xa7 de dirigir les criatures m\xc3\xa9s poderoses que existien, les quals l'obe\xc3\xafen completament: era el governant qui mantenia el domini espiritual i moral sobre les b\xc3\xa8sties salvatges, cosa que afegia a la seva autoritat un halo m\xc3\xadstic davant dels seus s\xc3\xbabdits._NEWLINE_La mort provocada per elefants encara \xc3\xa9s comuna en algunes parts d'\xc3\x80frica i el sud d'\xc3\x80sia, on els humans i els elefants coexisteixen. A Sri Lanka hi moren entre 50 i 100 persones cada l'any en enfrontaments entre humans i elefants. No obstant aix\xc3\xb2, aquests casos s\xc3\xb3n resultat d'elefants salvatges que ataquen humans i no pas d'elefants ensinistrats utilitzats per humans per matar-ne d'altres. Ser aixafat per elefants ensinistrats tamb\xc3\xa9 \xc3\xa9s un risc per als cuidadors d'elefants en els zool\xc3\xb2gics; es donen diversos casos a l'any encara que, com en el cas anterior, es tracten d'accidents._NEWLINE_George Orwell, quan treballava com a oficial de policia al govern brit\xc3\xa0nic colonial a Birm\xc3\xa0nia el 1926, es va veure obligat a encarregar-se d'un incident en el qual un elefant dom\xc3\xa8stic va sortir en estampida i va matar un home atropellant-lo. Orwell descriu aquest incident en el fam\xc3\xb3s assaig Disparant un elefant, en el qual comenta que \xc2\xabla fricci\xc3\xb3 del peu de la gran b\xc3\xa8stia havia arrencat la pell de la seva esquena tan netament com s'arrenca la d'un conill\xc2\xbb.\n_START_SECTION_\nZones geogr\xc3\xa0fiques\n_START_PARAGRAPH_\nL'execuci\xc3\xb3 per elefant s'ha utilitzat en diverses parts del m\xc3\xb3n, tant en imperis d'Orient com d'Occident._NEWLINE_Encara que els elefants africans s\xc3\xb3n bastant m\xc3\xa9s grans que els asi\xc3\xa0tics, l'\xc3\xbas d'elefants com a mitj\xc3\xa0 d'execuci\xc3\xb3 a l'\xc3\x80frica va ser molt menor que a l'\xc3\x80sia, ja fos en guerres com en cerim\xc3\xb2nies. Aix\xc3\xb2 es pot atribuir al fet que l'elefant afric\xc3\xa0 \xc3\xa9s molt m\xc3\xa9s dif\xc3\xadcil de domesticar que l'asi\xc3\xa0tic. Alguns dels antics imperis africans s\xc3\xad que van utilitzar elefants, tot i que van fer servir una subesp\xc3\xa8cie que avui en dia est\xc3\xa0 extingida: l'elefant nord-afric\xc3\xa0. Com a conseq\xc3\xbc\xc3\xa8ncia de la seva desaparaci\xc3\xb3 es desconeix l'abast territorial d'aquesta subesp\xc3\xa8cie i, per tant, fins on arribava el seu \xc3\xbas en execucions o, en canvi, si hi intervenien elefants asi\xc3\xa0tics.\n_START_SECTION_\nImperis occidentals\n_START_PARAGRAPH_\nEls romans, cartaginesos i macedonis van utilitzar durant molts segles els elefants amb finalitats militars (el cas m\xc3\xa9s fam\xc3\xb3s \xc3\xa9s el dels elefants d'Ann\xc3\xadbal) i, ocasionalment, per dur a terme execucions. La mort sota el peu d'un elefant era comuna pels desertors i presoners, aix\xc3\xad com pels criminals militars, segons els cronistes antics._NEWLINE_Perdicas d'Or\xc3\xa8stia, que es va convertir en el regent del Regne de Maced\xc3\xb2nia despr\xc3\xa9s de la mort d'Alexandre el Gran el 323 aC, va fer que a la ciutat de Babil\xc3\xb2nia els amotinats de la facci\xc3\xb3 de Meleagre fossin llen\xc3\xa7ats als elefants per ser aixafats. L'escriptor rom\xc3\xa0 Quint Curti Ruf relata els fets a la seva Historiae Alexandri Magni: \xc2\xabPerdicas va veure que [els amotinats] estaven paralitzats i a la seva merc\xc3\xa8. Va apartar del cos principal 300 homes que havien seguit a Meleagre en el temps en qu\xc3\xa8 havia sortit de la primera trobada mantinguda despr\xc3\xa9s de la mort d'Alexandre i, davant dels ulls de tot l'ex\xc3\xa8rcit, els va llen\xc3\xa7ar als elefants. Tots van ser trepitjats fins a la mort sota els peus de les b\xc3\xa8sties...\xc2\xbb._NEWLINE_De forma semblant, l'escriptor rom\xc3\xa0 Valeri M\xc3\xa0xim va escriure com el general Luci Emili Paul\xc2\xb7le Maced\xc3\xb2nic \xc2\xabdespr\xc3\xa9s que el rei Perseu fos derrotat [el 167 aC], per la mateixa falta (deserci\xc3\xb3), va llen\xc3\xa7ar els homes sota els elefants perqu\xc3\xa8 fossin aixafats (...) I la disciplina militar necessita realment aquest tipus de c\xc3\xa0stig sever i brusc, ja que aix\xc3\xad \xc3\xa9s com la for\xc3\xa7a de les armes es mant\xc3\xa9 ferma i, aquesta disciplina, quan s'aparta del bon cam\xc3\xad, ser\xc3\xa0 subvertida\xc2\xbb._NEWLINE_Hi ha menys dades sobre la utilitzaci\xc3\xb3 d'elefants com a forma d'execuci\xc3\xb3 de la poblaci\xc3\xb3 civil. Un dels exemples \xc3\xa9s l'esmentat per Flavi Josep i el Deuteronomi, encara que la hist\xc3\xb2ria \xc3\xa9s probablement ap\xc3\xb2crifa: Al Tercer de Macabeus s'hi descriu un intent de Ptolemeu IV Filop\xc3\xa0tor d'esclavitzar els jueus d'Egipte amb el s\xc3\xadmbol de Dion\xc3\xads. Com que la majoria de jueus s'hi van resistir, es diu que el rei els va envoltar perqu\xc3\xa8 fossin executats per elefants. L'execuci\xc3\xb3 en massa finalment es va evitar, suposadament gr\xc3\xa0cies a la intervenci\xc3\xb3 d'\xc3\xa0ngels, despr\xc3\xa9s de la qual Ptolemeu va adoptar un nou comportament m\xc3\xa9s tolerant amb els seus s\xc3\xbabdits jueus."